กระทรวงแรงงาน ชวนแรงงานเข้าคอร์สฝึกหลักสูตรดิจิทัล ไม่เสียค่าใช้จ่าย รับสมัครเดือน มิถุนายนนี้
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า รัฐบาลประกาศนโยบายและแผนระดับชาติว่าด้วยการพัฒนาดิจิทัลเพื่อเศรษฐกิจและสังคม (พ.ศ.2561-2580) ที่กำหนดเป้าหมายเข้าสู่ไทยแลนด์ 4.0 และพัฒนาคนในประเทศให้เป็นพลเมืองดิจิทัลที่มีความรู้ความสามารถใช้เทคโนโลยีดิจิทัลในการปฏิบัติงานและใช้ในชีวิตประจำวัน เพื่อให้นโยบายดังกล่าวบรรลุเป้าหมาย จึงมอบหมายให้กรมพัฒนาฝีมือแรงงาน จัดฝึกอบรมพัฒนาเพื่อยกระดับทักษะเดิมให้ดีขึ้น (Upskill) และการสร้างทักษะใหม่ที่จำเป็นในการทำงาน (Reskill) ให้กับแรงงานในระบบการจ้างงานในภาคอุตสาหกรรม ผู้ประกอบอาชีพอิสระ แรงงานภาคเกษตรกรรม แรงงานใหม่และผู้ว่างงาน เพื่อประกอบอาชีพไม่ต่ำกว่า 2,000 คน เพื่อส่งเสริมการใช้เทคโนโลยีดิจิทัลภายใต้การปรับเปลี่ยนพฤติกรรมการใช้ชีวิตวิถีใหม่ หรือ New Normal เช่น การทำธุรกรรมการเงินทางออนไลน์ และการซื้อขายทางออนไลน์ ซึ่งจะส่งผลให้ประชาชนมีทางเลือกในการประกอบอาชีพและทำให้การใช้ชีวิตประจำวันสะดวกสบายมากยิ่งขึ้น จึงเชิญชวนผู้สนใจเข้ารับการฝึกอบรมกับกรมพัฒนาฝีมือแรงงานด้านนายประทีป ทรงลำยอง อธิบดีกรมพัฒนาฝีมือแรงงาน กล่าวว่า สำหรับหลักสูตรดิจิทัลที่จะเปิดฝึกอบรมมีทั้งหมด 14 สาขา อาทิ การพัฒนาดิจิทัลคอนเทนต์การเรียนรู้ การพัฒนาโปรแกรมด้วยภาษา Java ขั้นสูง การพัฒนาอาชีพเฝ้าระวังและป้องกันภัยทางไซเบอร์ และการรักษาความมั่นคงปลอดภัยของข้อมูล โดยทุกหลักสูตรใช้ระยะเวลาการฝึกอบรม 30 ชั่วโมง เปิดรับสมัครช่วงเดือนมิถุนายน 2565 และเริ่มฝึกอบรมตั้งแต่เดือนกรกฎาคม-สิงหาคม 2565 ฝึกอบรมฟรี ทั้งรูปแบบออนไลนและออนไซต์ ณ หน่วยฝึกสังกัดกรมพัฒนาฝีมือแรงงาน ประชาชนที่สนใจฝึกอบรมดังกล่าวสอบถามข้อมูลได้ที่สายด่วน 1506 กด 4 หรือ Facebook: กรมพัฒนาฝีมือแรงงาน และสถาบันพัฒนาบุคลากรดิจิทัล